
	Παρουσίαση του βιβλίου

Σμιλεύοντας τις μνήμες

 της Ελένης Καραγιάννη-Βαρνάβα

στο Σπίτι της Κύπρου

Ο Ελληνικός Πολιτιστικός Όμιλος Κυπρίων Ελλάδας (Ε.Π.Ο.Κ.), ο Σύνδεσμος Κυπρίων Ιταλίας «ΝΗΜΑ» και το Διαδραστικό Αγροτικό και Λαογραφικό Μουσείο Βαρνάβα διοργάνωσαν, την Τρίτη 22 Νοεμβρίου 2016, στο Σπίτι της Κύπρου, την παρουσίαση του βιβλίου Σμιλεύοντας τις μνήμες της Ελένης Καραγιάννη-Βαρνάβα.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια πραγματοποιήθηκε η τελετή αδελφοποίησης του Ελληνικού Πολιτιστικού Συλλόγου Κυπρίων (ΕΠΟΚ) με τον Σύνδεσμο Κυπρίων Ιταλίας (ΝΗΜΑ). Μετά την υπογραφή του πρωτοκόλλου συνεργασίας των δύο συνδέσμων η κ. Καραγιάννη διάβασε το μήνυμα του Προέδρου του ΕΠΟΚ κ. Ηρακλή Ζαχαριάδη ο οποίος επεσήμανε τη σημασία της συνεργασίας και της ενδυνάμωσης της φιλίας μεταξύ των ανθρώπων των δύο Συνδέσμων μέσω των πολιτιστικών δραστηριοτήτων.
Στο πλαίσιο της υπογραφής του πρωτοκόλλου συνεργασίας η Πρόεδρος του Συνδέσμου Κυπρίων Ιταλίας «ΝΗΜΑ» κ. Αλεξάνδρα Ζαμπά αναφέρθηκε στις δράσεις του Συνδέσμου ο οποίος αποτελεί και τον μοναδικό κυπριακό πολιτιστικό φορέα που δραστηριοποιείται σε ολόκληρη την ιταλική επικράτεια.
Χαιρετισμό απηύθυνε, εκ μέρους του Ε.Π.Ο.Κ., ο Αντιπρόεδρος και ταμίας του Δ.Σ. κ. Κώστας Κυριάκου.

 Η Πρόεδρος του Ευρωπαϊκού Μουσείου Άρτου κ. Μηλέα Παππά μίλησε για την ίδρυση και τις δραστηριότητες της Λαογραφικής Εταιρείας Βαρνάβα Δήμου Μαραθώνα, την ίδρυση του Ευρωπαϊκού Μουσείου Άρτου, το οποίο είναι μοναδικό στο είδος του, και την ενεργή συμμετοχή του στη διατήρηση της πολιτιστικής κληρονομιάς της χώρας που επιτυγχάνεται και με τη συνεργασία με διάφορους φορείς. Η κ. Παππά μετά το πέρας της ομιλίας της μετέφερε τον χαιρετισμό του κ. Πέτρου Κατσίκη, Πρόεδρου του Διαδραστικού Αγροτικού και Λαογραφικού Μουσείου Βαρνάβα Δήμου Μαραθώνα Προέδρου.

«Είναι ανάγκη να μάθουμε ποιοι είμαστε για να διατηρήσουμε την εθνική μας ταυτότητα μέσα σε έναν κόσμο που μεταβάλλεται συνεχώς» είπε η συγγραφέας κ. Καραγιάννη ενώ αναφέρθηκε στη μακρόχρονη έρευνα που διεξήχθη για τη συγγραφή του βιβλίου και την ιδιαίτερη σημασία που είχαν οι προφορικές μαρτυρίες παλαιών κατοίκων της περιοχής. 
Η κ. Ζαμπά μιλώντας για το βιβλίο είπε ότι αποτελεί μια έρευνα για να διατηρηθεί το παρελθόν προκειμένου να «καταλάβουμε ποιοι είμαστε και να προχωρήσουμε παρακάτω», υπογραμμίζοντας ότι «ο άυλος πολιτισμός είναι κάτι ιδιαίτερο που δεν πρέπει να χαθεί, ‘περπατάει’ μέσα στους αιώνες και μέσα στους πολιτισμούς».

 Η εκδήλωση διανθίστηκε μουσικά από τη χορωδία του Γιώργου Βενετσάνου.

